กองทุนซื้อคืน
*ก่อนอื่นต้องพูดกันให้ชัดเจนว่า การดีดตัวขึ้นของดัชนีในช่วง 2 วันที่ผ่านมา ล้วนเป็นผลมาจากกองทุนตัวแสบย้อนกลับเข้ามาซื้อหุ้นคืนแบบเคาะขวารัว ๆ ดัชนีถึงรอดพ้นการทรุดตัวลงไปทดสอบแนวรับ 1,700 จุดแบบฉิวเฉียดนั้น “โมนิก้า” มองเป็นช็อตที่ต้องติดตามดูกันไปเรื่อย ๆ เพราะการเข้ามาเก็บหุ้นเที่ยวนี้เป็นเหตุผลทางเทคนิคมากกว่าปัจจัยพื้นฐานนะออเจ้า!
6 มิ.ย. 2561

เจาะกระดาน : โมนิก้าและทีมงาน
*ก่อนอื่นต้องพูดกันให้ชัดเจนว่า การดีดตัวขึ้นของดัชนีในช่วง 2 วันที่ผ่านมา ล้วนเป็นผลมาจากกองทุนตัวแสบย้อนกลับเข้ามาซื้อหุ้นคืนแบบเคาะขวารัว ๆ ดัชนีถึงรอดพ้นการทรุดตัวลงไปทดสอบแนวรับ 1,700 จุดแบบฉิวเฉียดนั้น “โมนิก้า” มองเป็นช็อตที่ต้องติดตามดูกันไปเรื่อย ๆ เพราะการเข้ามาเก็บหุ้นเที่ยวนี้เป็นเหตุผลทางเทคนิคมากกว่าปัจจัยพื้นฐานนะออเจ้า!
*เมื่อเข้าใจหลักการดังกล่าวแบบพอสังเขป “โมนิก้า” ถึงไม่มีอาการตื่นเต้นเมื่อเห็นดัชนีวิ่งขึ้นมาปิดที่ 1,738.70 จุด บวกไป 5.99 จุด ด้วยมูลค่าการซื้อขาย 5.88 หมื่นล้านบาท เพราะมันเป็นรูปแบบการเล่นที่เห็นกันมาหลายรอบ ไม่มีอะไรพิเศษจากก่อนหน้านี้ และที่น่าสนใจคงเป็นการดีดตัวขึ้นเที่ยวนี้จะยืนเหนือระดับ 1,750 จุดได้มั่นคงขนาดไหน? ซึ่งเป็นเรื่องที่เดี๊ยนให้ความสำคัญมากเป็นพิเศษนะจ๊ะ
*เนื่องจากการยืนระยะดังกล่าวเกี่ยวข้องกับจิตวิทยาในการลงทุนโดยตรง “โมนิก้า” ย่อมมองการเล่นหุ้นเที่ยวนี้ไม่ง่ายเหมือนที่หลายคนคิด แถมประเด็นเลือกตั้งมีความชัดเจนก็เป็นเพียงการกระตุ้นอารมณ์แค่ระยะสั้น ๆ ซึ่งมันไม่ช่วยให้อะไรหลายอย่างดีขึ้นอย่างบูรณาการ เดี๊ยนถึงอยากให้นักเล่นโฟกัสไปที่การเล่นรอบ และเคาะซื้อเคาะขายตามสัญญาณเทคนิคไปก่อนในช่วงนี้เจ้าคะ
*เหมือนกับการเข้ามาไล่ซื้อหุ้น PTT จนราคาหุ้นขึ้นมายืนอยู่ที่ระดับ 52.50 บาท บวกไป 0.50 บาท ด้วยมูลค่าการซื้อขาย 4.83 พันล้านบาท “โมนิก้า” มองเป็นการฟอร์มตัวเพื่อขึ้นไปหายอดเดิมแถวบริเวณ 57 บาทอีกครั้ง และเมื่อดูจากการเคาะเบา ๆ เพื่อหยังเชิงแรงเทขายตลอดเวลา ย่อมเป็นจุดที่นักเล่นต้องเข้าใจเกมให้มากขึ้นไปอีกนิดหนึ่งว่า น่าจะตามน้ำในจังหวะนี้แหละ!
*เช่นเดียวกับในรายของ PTTEP เริ่มไต่เพดานบินขึ้นมาใหม่ พร้อมกับมีความหวังว่ากำไรจะออกมาสวย หุ้นถึงขึ้นมายืนอยู่ที่ 141.50 บาท บวกไป 5.50 บาท หรือขึ้นไป 4% ด้วยมูลค่าการซื้อขาย 3.24 พันล้านบาทแบบชิว ๆ “โมนิก้า” มองเป็นเรื่องกองทุนเข้ามามีบทบาทมากขึ้น หุ้นถึงทะยานขึ้นอย่างแข็งแกร่งอีกหน จึงเป็นจังหวะที่เคาะตามได้สบาย ๆ สำหรับพวกมือไวใจกล้านะตัวเอง
*ส่วนรายที่ อัด-สะ-จอ-รอ-หัน-กา-รัน-ยอ (อัศจรรย์) เหลือเกินอย่าง MINT น่าจะเป็นอะไรที่อธิบายได้ยากมาก ๆ เพราะไม่รู้ว่า เที่ยวนี้เอาอะไรมาขึ้น? แถมการมาเที่ยวนี้มีการแบกหนี้ก้อนโตมาเสียด้วย “โมนิก้า” ถึงได้แต่นั่งอึ้งกิมกี่เมื่อเห็นหุ้นวิ่งขึ้นมาปิดที่ 35.75 บาท บวกไป 2 บาท หรือขึ้นไป 5.90% ด้วยมูลค่าการซื้อขาย 1.81 พันล้านบาท เดี๊ยนถึงอยากให้นักเล่นลองคิดกันเอาเองว่า หุ้นสมควรขึ้นจริงไหม?
*สำหรับรายที่สมควรขึ้นจริง ๆ “โมนิก้า” ขอโฟกัสไปยังค่าย MBKET ภายใต้การกุมบังเหียนของเฮีย “มนตรี” เพราะทันทีที่เฮียอ้วนผู้มีเสียงหัวเราะอันทรงพลังออกมาชี้แจงรายละเอียดทั้งหมด หมอกควันของข่าวลือจางหายไปอย่างรวดเร็ว แรงซื้อก็ไหลมาเทมาไม่ขาดสายกันเลยทีเดียว จนสุดท้ายหุ้นวิ่งขึ้นมายืนอยู่ที่ 14.70 บาท บวกไป 0.40 บาท หรือขึ้นไป 2.80% ด้วยมูลค่าการซื้อขาย 740 ล้านบาท มันเป็นจังหวะของการเล่นต่อไหมเอ่ย?
*เช่นเดียวกับในรายของ IRPC โดนนักเล่นกดราคาครั้งแล้วครั้งเล่า จนไม่หลงเหลือสภาพหุ้นน่าลงทุนให้เห็นอีกต่อไป แต่วานนี้กลับวิ่งขึ้นมาปิดที่ 6.55 บาท บวกไป 0.20 บาท หรือขึ้นไป 3.15% ด้วยมูลค่าซื้อขาย 1 พันล้านบาท “โมนิก้า” ถึงรู้สึกแฮปปี้อย่างบอกไม่ถูกกันเลยทีเดียว เพราะเหมือนเป็นการส่งสัญญาณให้รู้คร่าว ๆ ว่า จบขาลงอย่างเป็นทางการแล้ว ต่อจากนี้หุ้นจะวิ่งขึ้นยาวเสียทีนะจ๊ะ
*คล้ายกับกรณีของ SGP วิ่งขึ้นมาปิดที่ 10.20 บาท บวกไป 0.45 บาท หรือขึ้นไป 4.60% ด้วยมูลค่าการซื้อขาย 533 ล้านบาท “โมนิก้า” ฟันธงได้ในทันทีว่า กองทุนเลิกทุบ! และกำลังหวนเข้ามาเก็บหุ้นอีกรอบ  บวกกับทิศทางราคาแก๊สดีขึ้นอย่างต่อเนื่อง จึงกลายเป็นจังหวะที่ทุกคนเข้ามามะรุมมะตุ้มกันอย่างสนุกสนาน เที่ยวนี้หุ้นถึงไต่ระดับขึ้นด้วยแรงซื้อที่หนาแน่นไงล่ะคะ
*อีกหนึ่งรายที่น่าสนใจ “โมนิก้า” ขอโฟกัสไปยัง CKP เป็นรายต่อมาในทันที เพราะมองจากแรงซื้อที่ไหลเข้ามาในเที่ยวนี้ นักเล่นย่อมมีความหวังที่จะได้เห็นหุ้นขยับขึ้นไปอีก จึงทำให้ราคาปิดที่ 4.04 บาท บวกไป 0.08 บาท หรือขึ้นไป 2% ด้วยมูลค่าซื้อขาย 207 ล้านบาท ยังมีอัพไซด์ให้เล่นกันอีกเยอะพอสมควร เพียงแต่การเล่นเที่ยวนี้ยังต้อง “เข้าเร็ว ออกเร็ว” เหมือนเดิมจ้า!
*ส่วนรายที่ยังตามหลอนไม่เลิกอย่างเช่น DCORP ก็เป็นอะไรที่เซอร์ไพรส์มาก ๆ เพราะนึกในใจมาระยะหนึ่งว่า ไปไม่กลับ! เหตุไฉนวานนี้พุ่งขึ้นไปทำจุดสูงสุดที่ 3.10 บาท ก่อนจะโรยตัวลงมาปิดที่ 2.92 บาท บวกไป 0.10 บาท หรือขึ้นไป 3.55% ด้วยมูลค่าการซื้อขาย 45 ล้านบาท “โมนิก้า” มองเป็นเกมโหดที่นักเล่นต้องระวังตัวไว้ด้วย แถมในตอนสุดท้ายเห็นปีกแมงเม่าร่วงเกลื่อนเต็มห้องค้าเป็นประจำแบบนี้..น่ากลัวไหมคะ